## Odluka o sadržaju i obliku isprave kojom se dokazuje status osigurane osobe Hrvatskog zavoda za zdravstveno osiguranje iz osnovnog zdravstvenog osiguranja

### NN 28/2002 (21.3.2002.), Odluka o sadržaju i obliku isprave kojom se dokazuje status osigurane osobe Hrvatskog zavoda za zdravstveno osiguranje iz osnovnog zdravstvenog osiguranja

# Hrvatski zavod za zdravstveno osiguranje

625

Na osnovi članka 100. stavke 4., članka 132. Zakona o zdrav­stvenom
osiguranju (»Narodne novine« broj 94/01.) i članka 19. Statuta Hrvatskog zavoda
za zdravstveno osiguranje (»Narod­ne novine« broj 16/02.), Upravno vijeće
Hrvatskog zavoda za zdravstveno osiguranje na 4. sjednici održanoj 14. ožujka
2002. godine donijelo je

## ODLUKU

### o sadrŽaju i obliku isprave kojom se dokazuje status osigurane osobe Hrvatskog zavoda za zdravstveno osiguranje iz osnovnog zdravstvenog osiguranja

I. OPĆA ODREDBA

Članak 1.

Ovom Odlukom propisuje se sadržaj i oblik isprave kojom se dokazuje
status osigurane osobe Hrvatskog zavoda za zdravstveno osiguranje (u daljnjem
tekstu: Zavod) iz osnovnog zdravstvenog osiguranja, te način izdavanja i korištenja
isprave.

II. SADRŽAJ I OBLIK ISPRAVE

Članak 2.

Naziv isprave iz članka 1. ove Odluke glasi: »Iskaznica zdrav­stveno
osigurane osobe«.

Članak 3.

Iskaznica zdravstveno osigurane osobe (u daljnjem tekstu: iskaznica)
veličine je 85,6 x 53,98 mm, a izrađena je od tvrde bijele plastike s reljefno
otisnutim podacima, magnetskom trakom i trakom za potpis.

Članak 4.

Iskaznica sadrži sljedeća obilježja:

1. na prednjoj strani (lice iskaznice):

a) ostisnuti logotip u crvenoj i plavoj boji te tekst: »Hrvatski zavod
za zdravstveno osiguranje«, koji je u plavoj boji

b) otisnuti tekst: »ISKAZNICA ZDRAVSTVENO OSIGURANE OSOBE« u plavoj boji

c) reljefno otisnute podatke:

– broj područnog ureda Zavoda osigurane osobe

– broj osigurane osobe

– oznaku osnove osiguranja

– oznaku nositelja ili člana obitelji

– rok valjanosti iskaznice

– JMBG ili MB (matični broj stranca)

– oznaku države osiguranja

– ime i prezime

– broj obveze

– broj područnog ureda Zavoda sjedišta obveznika uplate doprinosa.

d) stilizirana šahovska polja odgovarajuće boje.

2. na poleđini iskaznice (naličje iskaznice):

– magnetsku traku za upis podataka

– traku za potpis osigurane osobe

– tekst naputka o korištenju i odgovornosti u svezi s upotrebom
iskaznice, koji glasi:

*»Iskaznica vrijedi uz osobnu iskaznicu i ako je potpisana. Iskaznica
prestaje vrijediti istekom roka valjanosti otisnutom na licu iskaznice.*

*Korištenje iskaznice nakon prestanka njezine valjanosti pred­stavlja
osnovu za kaznenu i materijalnu odgovornost korisnika iskaznice.*

*Nakon prestanka valjanosti, korisnik je obvezan iskaznicu dostaviti na
poništenje Zavodu.*

*Gubitak iskaznice korisnik je obvezan prijaviti Zavodu.«*

Iskaznica djeteta do navršene 18. godine života sadrži sva obilježja iz
stavke 1. ovog članka osim obilježja broja obveze.

Zavod je jedini ovlašten za prikupljanje podataka i za prijenos obilježja
naznačenih u točki 1. i 2. ovog članka na plastičnu karticu, odnosno za
izdavanje iskaznice.

Članak 5.

Sadržaj i oblik iskaznice otisnut je uz ovu Odluku i čini njezin
sastavni dio.

Članak 6.

Iskaznicu se izrađuje u skladu s obilježjem iz članka 4. točke 1.d. ove
Odluke, u ružičastoj, crvenoj ili ljubičastoj boji šahov­skih polja.

Iskaznicu s odgovarajućom
bojom šahovskih polja iz stavke 1. ovog članka izdaje se osiguranim osobama
Zavoda, i to:

– djeci do 18. godine života
– u ružičastoj boji

– osobama starijim od 18
godina života – u crvenoj boji

– umirovljenicima – u ljubičastoj
boji.

Članak 7.

Osiguranoj osobi izdaje se
iskaznica, u skladu s obilježjem iz članka 4. točke 1.c. podtočke 5. ove Odluke
s rokom valjanosti:

1. djeci - do navršene 18.
godine života

2. umirovljenicima i članovima
obitelji po njima osiguranima koji su stariji od 65 godina života – trajno

3. drugim osobama – do 4
godine, ako ovom Odlukom nije drukčije propisano.

Rok valjanosti iskaznice iz
stavke 1. točke 3. ovog članka utvrđuje se:

– osobama iz članka 5. točke
1., 2., 3., 4., 5., 6. i 7. Zakona o zdravstvenom osiguranju (u daljnjem
tekstu: Zakon) - u trajanju 4 godine, osim ako su zasnovali radni odnos na određeno
vrijeme kada se rok valjanosti iskaznice utvrđuje do roka navedenog u ugovoru o
radu, a ako rok nije naveden - u trajanju jedne godine

– osobama iz članka 5. točke
9., 10., 13., 14., 16., 17., 18., 19., 20. i 21.Zakona - u trajanju 4 godine

– osobama iz članka 5. točke
8. Zakona, korisnicima prava na profesionalnu rehabilitaciju prema propisima o
mirovinskom osiguranju Republike Hrvatske iz članka 5. točke 11. Zakona,
osobama iz članka 5. točke 15., 22., 23., 24. i 25. Zakona, te osobama iz članka
11. Zakona - u trajanju jedne godine

– osobama iz članka 7. i 9.
Zakona - u trajanju 4 godine

– djeci osiguranika iz članka
8. stavke 1. Zakona starijim od 18 godina života, ako su na redovnom školovanju
- u trajanju 4 godine, a najduže do navršenih 26 godina života

– djeci osiguranika iz članka
8. stavke 6. Zakona – trajno

– članovima obitelji
osiguranika – nositelja osiguranja, iz članka 6. Zakona - u trajanju u kojem je
utvrđena valjanost iskaznice za osiguranika, ako ovom Odlukom nije drugačije
propisano

– osobama iz članka 34.
stavke 2. i 3. Zakona - u trajanju 180 dana

– osobama iz članak 10.
Zakona - u trajanju utvrđenom rješenjem nadležnog ureda za rad, zdravstvo i
socijalnu skrb, osim u slučaju kad im je pravo na zdravstveno osiguranje
priznato na rok kraći od 180 dana, u kojem slučaju im se ne izdaje iskaznica

– članovima obitelji
inozemnih osiguranika u zemljama s kojima je Republika Hrvatska sklopila međudržavni
ugovor, a koji imaju prebivalište u Republici Hrvatskoj - u trajanju 4 godine,
osim za članove obitelji osoba osiguranih u Francuskoj Re­pub­lici - u trajanju
jedne godine

– članovi obitelji inozemnih
osiguranika u zemljama s kojima Republika Hrvatska nije sklopila međudržavni
ugovor, ili njime nije riješeno pitanje zdravstvene zaštite, a koji imaju
prebivalište u Republici Hrvatskoj -u trajanju jedne godine

– strancima u Republici
Hrvatskoj koji su osigurani u Zavodu na osnovi Zakona o zdravstvenoj zaštiti
stranacau Republici Hrvatskoj - u trajanju od jedne godine.

Rok valjanosti iz stavke 1. i
2. ovog članka računa se od datuma stjecanja statusa osigurane osobe, odnosno
od datuma ponovnog izdavanja iskaznice do datuma kad se navršava posljednji dan
propisanog roka iz tih stavki.

Pod valjanošću iskaznice, podrazumijeva se da iskaznici nije istekao rok
valjanosti iz stavke 1. i 2. ovog članka i da u tom roku postoje činjenice na
osnovi kojih je osiguranoj osobi izdana iskaznica, ako ovom Odlukom nije drukčije
propisano.

Iznimno od odredbe stavke 2. podstavke 1. ovog članka iskaznica neće
biti izdana osobi koja je zasnovala radni odnos na određeno vrijeme u trajanju
kraćem od 180 dana, te osobama iz članka 12., 13. i članka 34. stavke 1.
Zakona. Navedene osobe dokazuju status osigurane osobe ovjerenom prijavom na
osnovno zdravstveno osiguranje iz članka 8. stavke 1. ove Odluke.

III. NAČIN IZDAVANJA I KORIŠTENJA ISKAZNICE

Članak 8.

Nakon utvrđivanja statusa
iskaznicu osiguranoj osobi izdaje Zavod na osnovi prijave na osnovno
zdravstveno osiguranje u skladu s Pravilnikom o načinu prijavljivanja i
odjavljivanja, te trajanju statusa osigurane osobe Hrvatskog zavoda za
zdravstveno osiguranje iz osnovnog zdravstvenog osiguranja.

Iskaznicu osiguranoj osobi
Zavod će izdati u roku propisanom Pravilnikom iz stavke 1. ovog članka,
neposredno ili putem pravne, odnosno fizičke osobe kod koje je zaposlena.

Podnosilac prijave na osnovno
zdravstveno osiguranje obvezan je podići iskaznicu u nadležnom područnom uredu
Zavoda.

Članak 9.

Osigurana osoba iskaznicu može
koristiti samo uz predo­če­nje osobne iskaznice, ako je starija od 16 godina i
ako u vrijeme njezinog korištenja postoje činjenice na osnovi kojih je potonja
izdana.

Osigurana osoba, koja je
iskaznicu koristila kada u smislu stavke 1. ovog članka nije imala pravo, snosi
materijalnu i kaznenu odgovornost zbog njezine zloupotrebe.

Članak 10.

Iskaznicu se smatra valjanom
ako ju je osigurana osoba vla­storučno potpisala.

Iskaznicu, koju se izdaje
djetetu do 18. godine života ili osobi pod skrbništvom, potpisuje zakonski
zastupnik ili skrbnik te osobe.

Članak 11.

Osigurana osoba obvezna je
nakon isteka roka od 30 dana od dana prestanka statusa osigurane osobe
dostavitiiskaznicu Zavodu radi poništenja.

Članak 12.

Gubitak iskaznice osigurana
osoba je obvezna prijaviti najbližem područnom uredu ili ispostavi područnog
ureda Zavoda i objaviti njezin gubitak u »Narodnim novinama«.

Osigurana osoba koja ne
postupi prema stavci 1. ovog članka, obvezna je snositi troškove nastale
zloupotrebom iskaznice od strane druge osobe.

Troškove nastale zloupotrebom
iskaznice u smislu stavke 2. ovog članka, snose solidarno korisnik iskaznice i
ugovorna zdravstvena ustanova, odnosno ugovorni zdravstveni radnik privatne prakse
koji je pružio zdravstvenu uslugu.

Članak 13.

Zavod će osiguranoj osobi
izdati novu iskaznicu u slučaju njezina oštećenja ili gubitka.

Nakon izdavanja nove iskaznice osiguranoj osobi, Zavod je obvezan poništiti
oštećenu iskaznicu.

Članak 14.

Troškove izdavanja nove iskaznice, u smislu članka 13. ove Odluke, snosi
osigurana osoba.

Cijenu iskaznice utvrđuje Zavod općim aktom.

IV. PRIJELAZNE I ZAVRŠNE ODREDBE

Članak 15.

Stupanjem na snagu ove Odluke prestaje vrijediti Odluka o sadržaju i
obliku isprave kojom se dokazuje status osigurane osobe Hrvatskog zavoda za
zdravstveno osiguranje (»Narodne novine« broj 57/94., 140/97., 31/99. i
77/00.), osim odredbe članka 4. stavke 1. točke 2. podtočke 3. koja se odnosi
na naputak o korištenju i odgovornosti u svezi s uporabom iskaznice.

Odredba iz stavka 1. ovog članka primjenjuje se do tiskanja novog
kontingenta iskaznica.

Članak 16.

Ova Odluka stupa na snagu osmog dana od dana objave u »Narodnim
novinama«.

Klasa:
025-04/02-01/39

Urbroj:
338-01-05-02-1

Zagreb, 14. ožujka 2002.

Predsjednik
Upravnog vijeća Hrvatskog zavoda
 za zdravstveno osiguranje
**doc. dr. sc. Nikica Gabrić,** v. r.

![](dodatni/358009.gif)
![](dodatni/358010.gif)

Odluka, NN 28/2002-625